
PËR PËRCAKTIMIN E MASËS SË FINANCIMIT, NË BUXHETIN E VITIT 2012, PËR BASHKËSITË FETARE, QË KANË NËNSHKRUAR MARRËVESHJE ME KËSHILLIN E MINISTRAVE

Në mbështetje të nenit 100 të Kushtetutës, të ligjit nr. 10 140, datë 15.5.2009 “Për financimin nga buxheti i shtetit të bashkësive fetare, që kanë nënshkruar marrëveshje me Këshillin e Ministrave”, të ligjit nr. 9936, datë 26.6.2008 “Për menaxhimin e sistemit buxhetor në Republikën e Shqipërisë” dhe të ligjit nr. 10 487, datë 5.12.2011 “Për buxhetin e vitit 2012”, me propozimin e Ministrit të Turizmit, Kulturës, Rinisë dhe Sporteve, Këshilli i Ministrave

VENDOSI:

1. Shuma 99 243 000 (nëntëdhjetë e nëntë milionë e dyqind e dyzet e tri mijë) lekë, e miratuar për financimin e bashkësive fetare, për vitin 2012, të përdoret sipas lidhjes nr.1, që i bashkëlidhet këtij vendimi dhe është pjesë përbërëse e tij, në përputhje me ndarjen e mëposhtme:
a) Komuniteti Mysliman i Shqipërisë përfiton shumën 28 160 000 (njëzet e tetë milionë e njëqind e gjashtëdhjetë mijë) lekë, të ndarë si më poshtë vijon:
i) 11 400 000 (njëmbëdhjetë milionë e katërqind mijë) lekë për financimin deri në gjysmën e pagës minimale buxhetore për punonjësit e administratës;
ii) 14 760 000 (katërmbëdhjetë milionë e shtatëqind e gjashtëdhjetë mijë) lekë për financimin për pagat e arsimtarëve të institucioneve të arsimit parashkollor, parauniversitar dhe universitar;
iii) 2 000 000 (dy milionë) lekë, për rikonstruksionin e kryesisë së KMSH-së.
b) Kisha Ortodokse Autoqefale e Shqipërisë përfiton shumën 24 370 000 (njëzet e katër milionë e treqind e shtatëdhjetë mijë) lekë, të ndarë si më poshtë vijon:
i) 19 560 000 (nëntëmbëdhjetë milionë e pesëqind e gjashtëdhjetë mijë) lekë për financimin deri në gjysmën e pagës minimale buxhetore për punonjësit e administratës;
ii) 4 440 000 (katër milionë e katërqind e dyzet mijë) lekë për financimin për pagat e arsimtarëve të institucioneve të arsimit parashkollor, parauniversitar dhe universitar;
iii) 370 000 (treqind e shtatëdhjetë mijë) lekë, për riparimin e objektit, kisha Bestrovë.
c) Kisha Katolike në Shqipëri përfiton shumën 24 720 000 (njëzet e katër milionë e shtatëqind e njëzet mijë) lekë të ndarë si më poshtë vijon:
i) 3 960 000 (tre milionë e nëntëqind e gjashtëdhjetë mijë) lekë për financimin deri në gjysmën e pagës minimale buxhetore për punonjësit e administratës; 
ii) 20 760 000 (njëzet milionë e shtatëqind e gjashtëdhjetë mijë) lekë për financimin për pagat e arsimtarëve të institucioneve të arsimit parashkollor, parauniversitar dhe universitar.
ç) Kryegjyshata Botërore Bektashiane përfiton shumën 21 993 000 (njëzet e një milionë e nëntëqind e nëntëdhjetë e tri mijë) lekë, të ndarë si më poshtë vijon:
i) 3 000 000 (tre milionë) lekë për financimin deri në gjysmën e pagës minimale buxhetore për punonjësit e administratës;
ii) 11 993 000 (njëmbëdhjetë milionë e nëntëqind e nëntëdhjetë e tri mijë) lekë për ndërtimin e për mirëmbajtjen e objekteve të kultit “Odeoni”;
iii) 7 000 000 (shtatë milionë) lekë për shkak të pozitës së veçantë, si Kryegjyshatë Botërore me qendër në Tiranë dhe të shtrirjes së veprimtarisë së saj jashtë vendit.

2. Ngarkohen Ministria e Turizmit, Kulturës, Rinisë dhe Sporteve, Ministria e Financave dhe Komiteti Shtetëror për Kultet për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Sali Berisha

Lidhja nr. 1

I. Komuniteti Mysliman i Shqipërisë me shumën 28 160 000 lekë, të ndarë si më poshtë:
1. Mbështetje për fondin e pagave të personelit në shumën 11 400 000 lekë, për 95 punonjës.
2. Mbështetje për pagat e arsimtarëve, në shumën 14 760 000 lekë për 123 arsimtarë.
3. Për rikonstruksion dhe mirëmbajtjen e objekteve të kultit, në shumën 2 000 000 lekë për objektin Selia e Komunitetit Mysliman të Shqipërisë.
II. Kisha Ortodokse Autoqefale e Shqipërisë, me shumën 24 370 000 lekë, të ndarë si më poshtë:
1. Mbështetje për fondin e pagave të personelit, në shumën 19 560 000 lekë për 163 punonjës.
2. Mbështetje për pagat e arsimtarëve, në shumën 4 440 000 lekë për 37 arsimtarë.
3. Mbështetje për riparimin e objektit kisha Bestrovë, në shumën 370 000 lekë.
III. Kisha Katolike, me shumën prej 24 720 000 lekësh, të ndarë si më poshtë:
1. Mbështetje për fondin e pagave të personelit, në shumën 3 960 000 lekë për 33 punonjës.
2. Mbështetje për pagat e arsimtarëve në shumën 20 760 000 lekë për 173 arsimtarë.
IV. Kryegjyshata Botërore Bektashiane, me shumën 21 993 000 lekë, të ndarë si më poshtë:
1. Mbështetje për fondin e pagave të personelit, në shumën 3 000 000 lekë për 25 punonjës.
2. Për rikonstruksion e mirëmbajtje të objekteve të kultit në shumën 11 993 000 lekë për objektin “Odeon”.
3. Për Kryegjyshatën Botërore si kryeqendër e bektashinjve, për veprimtari të ndryshme, në shumën 7 000 000 lekë, të ndarë si më poshtë:
i) Zhvillimin  e Kongresit  Bektashian,  shpenzimet  për  të cilin  parashikohen  në  shumën 2 500 000 lekë.
ii) Simpoziumi ndërkombëtar për bektashizmin, rolin e ish-Kryegjyshit Botëror, Haxhi Dedë Reshat Bardhi, shpenzimet për të cilin parashikohen me shumën 1 500 000 lekë.
iii) Për shpenzime pritjesh e përcjelljesh, si edhe për udhëtim në vende ku ajo ushtron veprimtarinë e saj, si edhe në vendet ku ka gjyshata në vartësi të saj etj., parashikohen 3 000 000 lekë.
